SKRIFTLIG FORESPØRGSEL E-1426/01

af Cristiana Muscardini (UEN) til Kommissionen

(17. maj 2001)

Om: Handel med børn

Unicef meddelte for nylig, at et skib (der med rette betegnedes som rædslernes skib) med 250 forsultede børn om bord, som var stuvet sammen som dyr, sejlede rundt i Guinea-Bugten i et forsøg på at finde en havn. Det vides nu, at skibet lagde til i havnen i Cotonou i Benin, og at der ikke var spor af børn i dets last. Medierne har stillet forskellige spørgsmål vedrørende børnenes skæbne. Mens vi venter på, at de igangværende undersøgelser kaster lys over det skete, sidder vi dog under alle omstændigheder tilbage med vores indignation over et trist fænomen, der - stadig ifølge Unicef - tæller omkring 250 mio. trælbundne børn i verden.

Har Kommissionen i betragtning af mangelen på konkrete foranstaltninger til bekæmpelse af tildragelser af denne art gjort sig eksistensen af dette fænomen og dets alvorlige karakter klart?

Agter Kommissionen at gøre sig bestræbelser på at sikre, at der lægges politisk pres på de lande, der notorisk trælbinder børn?

Regner Kommissionen med, at den - bl.a. i samarbejde med andre internationale organer, som beskæftiger sig med børns situation - vil gennemføre projekter til bekæmpelse af dette fænomen som helhed betragtet ved at gribe det an lige fra det sted, hvor denne frygtelige handel begynder, og helt frem til varernes endelige bestemmelsessted (desværre også i Europa)?

Finder Kommissionen ikke, at der på dette område og med henblik på en forstærket bekæmpelse af fænomenet bør etableres et effektivt samarbejde med AVS-landene i ånd med den netop i Cotonou undertegnede partnerskabsaftale med EU, også i forbindelse med initiativer, der involverer de nationale politistyrker?

Mener Kommissionen ikke, at det er nødvendigt straks at opfordre medlemsstaternes regeringer til at give Europol specifikke beføjelser for så vidt angår bekæmpelsen af handel med børn?

Svar afgivet på Kommissionens vegne af Poul Nielson

(20. juli 2001)

Kommissionen forklarede, hvad den havde foretaget sig, og kommenterede problemet med handel med børn i sit svar på mundtlig forespørgsel H-0432/01 fra Kratsa under spørgetiden i Parlamentets mødeperiode i maj 2001(1).

Europol har allerede kompetence til at bekæmpe handel med børn i henhold til Europol-konventionen af 26. juli 1995(2), hvis artikel 2, stk. 2, fastsætter, at Europol for gradvis at opfylde den i stk. 1 nævnte målsætning i første omgang skal beskæftige sig med forebyggelse og bekæmpelse af () organiseret illegal indvandring (menneskesmugling) og menneskehandel.

Menneskehandel er en af Europols prioriteter. EU's operative taskforce af politichefer drøftede emnet på sit møde den 8. - 9. marts 2001. De opfordrede Europol til at afholde ekspertmøder, udarbejde trusselsvurderinger og åbne analysedatabaser.

Kommissionen forelagde den 30. november 2000 Rådet forslag til en rammeafgørelse om bekæmpelse af menneskehandel og om bekæmpelse af seksuel udnyttelse af børn og børnepornografi(3). Formålet med forslagene er at afhjælpe manglen på i fællesskab vedtagne definitioner, regler for, hvad der udgør strafbare handlinger, og sanktioner i medlemsstaternes straffelovgivning om disse anliggender for at få etableret et effektivt domstols- og lovhåndhævelsessamarbejde. Forslagene er i øjeblikket til behandling i Rådet og Parlamentet.

(1) Mundtlig forespørgsel, 15.5.2001.

(2) EFT C 316 af 27.11.1995.

(3) EFT C 62 E af 27.2.2001.